ผนึกเศรษฐกิจเอเชียเสริมลงทุนโครงสร้าง
ระดมสมองสภาผู้ว่าการธนาคารฯ แนะเพิ่มลงทุนโครงสร้างพื้นฐาน พร้อมรับมือเงินทุนไหลออก
5 ก.ค. 2561

ระดมสมองสภาผู้ว่าการธนาคารฯ แนะเพิ่มลงทุนโครงสร้างพื้นฐาน พร้อมรับมือเงินทุนไหลออก
น.ส.กุลยา ตันติเตมิท ผู้ตรวจราชการกระทรวงการคลัง ในฐานะโฆษกกระทรวงการคลัง เปิดเผยว่า นายอภิศักดิ์ ตันติ วรวงศ์ รมว.คลัง เข้าร่วมการประชุมประจำปีสภาผู้ว่าการธนาคารเพื่อการลงทุน ในโครงสร้างพื้นฐานเอเชีย (AIIB) ครั้งที่ 3 ทั้งนี้เสนอแนะให้ AIIB ขยายบทบาทการให้ความช่วยเหลือประเทศสมาชิกเพิ่มขึ้น พร้อมทั้งพัฒนาแนวทางการระดมทุนที่มีประสิทธิภาพมากขึ้น และส่งเสริมความยั่งยืนของการระดมทุนในการพัฒนาโครงสร้างพื้นฐาน
ทั้งนี้ เงินทุนที่ต้องใช้พัฒนาโครงสร้างพื้นฐานในเอเชียมีจำนวนสูง 1.3 ล้านล้านดอลลาร์สหรัฐ/ปี แต่รัฐบาลและธนาคารเพื่อการพัฒนาในระดับพหุภาคี สามารถสนับสนุนได้เพียงครึ่งหนึ่งเท่านั้น ดังนั้นจึงจำเป็นต้องระดมทุนจากภาคเอกชนเพื่อลดช่องว่างดังกล่าว
นอกจากนี้ ยังได้หารือถึงแนวโน้มการเพิ่มขึ้นของดอกเบี้ยของสหรัฐที่อาจมีผลให้เงินทุนไหลออกจากเอเชียมากขึ้น ซึ่งถือเป็นความท้าทายของการระดมทุนของภาคเอกชน และเรียกร้องให้รัฐบาลให้ความช่วยเหลือเอกชนในการเข้ามาลงทุนในโครงสร้างพื้นฐานภายในประเทศ โดยที่ผ่านมา AIIB ให้ความช่วยเหลือด้านเงินทุนแล้วกว่า 12 ประเทศ คิดเป็นเงิน 4,400 ล้านดอลลาร์